P6_TA(2005)0244

Η κοινωνική ένταξη στα νέα κράτη μέλη

Ψήφισμα του Ευρωπαϊκού Κοινοβουλίου σχετικά με την κοινωνική ενσωμάτωση στα νέα κράτη μέλη (2004/2210(INI))

Το Ευρωπαϊκό Κοινοβούλιο,

- έχοντας υπόψη το έγγραφο εργασίας των υπηρεσιών της Επιτροπής σχετικά με την κοινωνική ενσωμάτωση στα νέα κράτη μέλη (SΕC(2004)0848),

- έχοντας υπόψη τα άρθρα I-3 και III-117 της Συνθήκης για τη θέσπιση Συντάγματος της Ευρώπης [1],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Δικαιωμάτων των Γυναικών και Ισότητας των Φύλων (A6-0125/2005),

A. λαμβάνοντας υπόψη ότι στα Ευρωπαϊκά Συμβούλια της Λισσαβόνας, της Νίκαιας και της Στοκχόλμης, που πραγματοποιήθηκαν το Μάρτιο 2000, το Δεκέμβριο 2000 και το Μάρτιο 2001, τα κράτη μέλη δεσμεύτηκαν να προαγάγουν την ποιότητα και την περαιτέρω ανάπτυξη της απασχόλησης, ούτως ώστε να μειωθεί η φτώχεια και ο κοινωνικός αποκλεισμός και να ενισχυθεί η οικονομική και κοινωνική συνοχή, με τη χρήση της ανοικτής μεθόδου συντονισμού,

B. λαμβάνοντας υπόψη ότι οι μη κυβερνητικές οργανώσεις διαδραματίζουν σημαντικό ρόλο στον εντοπισμό των προβλημάτων που συνδέονται με την κοινωνική ενσωμάτωση και στην πληροφόρηση του κοινού σχετικά με αυτά με την κατάρτιση προγραμμάτων ευαισθητοποίησης του κοινού και την αποτελεσματική υλοποίησή τους,

Γ. λαμβάνοντας υπόψη ότι η πρόσβαση στην απασχόληση είναι ένα από τα σημαντικότερα μέσα στήριξης της κοινωνικής ενσωμάτωσης και ότι οι κοινωνικοί εταίροι διαδραματίζουν σημαντικό ρόλο σε αυτό τον τομέα, ιδίως στηρίζοντας την πρόσβαση των ευπαθέστερων ομάδων στην απασχόληση με τον τρόπο που ορίζει η κατευθυντήρια γραμμή 7 των κατευθυντηρίων γραμμών του 2003 για την απασχόληση [2],

Δ. λαμβάνοντας υπόψη ότι, λόγω των επικρατούντων προτύπων όσον αφορά τα φύλα στην αγορά εργασίας, οι γυναίκες στα νέα κράτη μέλη απασχολούνται κυρίως σε χαμηλόμισθες θέσεις εργασίες,

Ε. λαμβάνοντας υπόψη ότι, στα νέα κράτη μέλη, η μετάβαση στην οικονομία της αγοράς επέφερε σημαντικές διαρθρωτικές αλλαγές στην αγορά εργασίας, με αποτέλεσμα η ανεργία να καταστεί ένα από τα πιο σοβαρά εμπόδια για την κοινωνική ενσωμάτωση,

ΣΤ. λαμβάνοντας υπόψη ότι μία από τις αιτίες της υψηλής ανεργίας στα νέα κράτη μέλη είναι η ανυπαρξία κινητικότητας του εργατικού δυναμικού, η οποία εμποδίζει τους εργαζομένους να μετακινούνται από περιοχές με υψηλή ανεργία σε περιοχές όπου υπάρχει έλλειψη εργαζομένων,

Ζ. λαμβάνοντας υπόψη ότι, χωρίς να γίνει σύγκριση δεικτών βασιζομένων σε στοιχεία που έχουν εναρμονιστεί σε επίπεδο ΕΕ, δεν θα ήταν δυνατό να αξιολογηθεί το πρόβλημα του κοινωνικού αποκλεισμού στην Ευρωπαϊκή Ένωση των 25 μελών, δεδομένου ότι στα 10 νέα κράτη μέλη δεν υπάρχουν ακόμα διαθέσιμα ολοκληρωμένα, καθολικά και αναφερόμενα στο παρόν στοιχεία,

Η. λαμβάνοντας υπόψη ότι το προαναφερθέν έγγραφο εργασίας των υπηρεσιών της Επιτροπής αναφέρει ότι, από τη σκοπιά της κοινωνικής ενσωμάτωσης στα νέα κράτη μέλη, τα μείζονα προβλήματα περιλαμβάνουν το χαμηλό επίπεδο απασχόλησης, την ακαταλληλότητα και ανεπάρκεια των υγειονομικών υπηρεσιών και τα ανεπαρκή μέτρα αντιμετώπισης των προβλημάτων με τα οποία βρίσκονται αντιμέτωπες οι μειονότητες που υφίστανται διακρίσεις, ιδίως οι Ρομά,

Θ. λαμβάνοντας υπόψη ότι στα νέα κράτη μέλη, πέραν της ανεργίας, άλλο σημαντικό πρόβλημα είναι η διάλυση των οικογενειών και η κατάσταση ένδειας που συνδέεται με αυτή, η οποία οδηγεί σε νέο κοινωνικό αποκλεισμό,

Ι. λαμβάνοντας υπόψη ότι όλες οι μειονότητες είναι ακόμα περισσότερο εκτεθειμένες στον κοινωνικό αποκλεισμό, κατάσταση η οποία συνδέεται στενά με το γεγονός ότι η εκπαίδευση και η κατάρτισή τους δεν υποστηρίζονται όπως πρέπει,

ΙΑ. λαμβάνοντας υπόψη ότι, στα νέα κράτη μέλη, στα οποία οι οικονομικές μεταρρυθμίσεις ήταν και παραμένουν αναγκαίες προκειμένου να επιτευχθούν ισχυρές ανταγωνιστικές οικονομίες, είναι βασικό να καταπολεμηθεί ο κοινωνικός αποκλεισμός, και ιδίως των ευπαθών ομάδων, όπως οι ηλικιωμένοι, τα παιδιά, οι μειονότητες και τα άτομα με αναπηρίες,

IΒ. λαμβάνοντας υπόψη ότι, στα νέα κράτη μέλη, η χρηματοδότηση του συστήματος τοπικής διοίκησης προκαλεί όλο και περισσότερες σοβαρές δυσκολίες και μακροπρόθεσμα αυτό θα θέσει σε κίνδυνο την αποτελεσματικότητα του συστήματος,

ΙΓ. λαμβάνοντας υπόψη ότι οι κυβερνήσεις των νέων κρατών μελών αναθέτουν όλο και περισσότερα καθήκοντα στην τοπική διοίκηση, ενώ παραλείπουν κατά κύριο λόγο να παράσχουν την απαιτούμενη πρόσθετη χρηματοδότηση από τον προϋπολογισμό, ώστε να καταστεί δυνατή η εκτέλεσή τους, και λαμβάνοντας υπόψη ότι σε μερικά από τα νέα κράτη μέλη δεν υπάρχει η δέουσα νομοθεσία για τη ρύθμιση των κοινωνικών υπηρεσιών,

ΙΔ. λαμβάνοντας υπόψη ότι στα περισσότερα νέα κράτη μέλη απουσιάζει η πολιτική βούληση να γίνει αποφασιστική και εκτεταμένη χρήση έμμεσων οικονομικών κινήτρων (για παράδειγμα επιλεκτικές φορολογικές ελαφρύνσεις και μείωση των ασφαλιστικών εισφορών), ώστε να δοθεί η δυνατότητα σε ομάδες που αντιμετωπίζουν σοβαρά προβλήματα κοινωνικού αποκλεισμού να καλύψουν τη διαφορά και να ενσωματωθούν στην αγορά εργασίας,

ΙΕ. λαμβάνοντας υπόψη ότι οι κοινωνικοί εταίροι παίζουν κεντρικό ρόλο στην κοινωνική ενσωμάτωση,

1. θεωρεί ότι η διαδικασία κοινωνικής ενσωμάτωσης στα νέα κράτη μέλη πρέπει να επιταχυνθεί και ότι για αυτό το σκοπό πρέπει να διατεθούν περισσότερες πιστώσεις, ώστε να καταστεί δυνατή η θεμελιώδης βελτίωση της κατάστασης των γυναικών, των μονογονεϊκών οικογενειών, των νεοεισερχόμενων στην αγορά εργασίας, των ηλικιωμένων, των ασθενούντων ή αναπήρων, των ατόμων που παρέχουν διαρκή φροντίδα σε αναπήρους ή σε ηλικιωμένους, των παιδιών τα οποία βρίσκονται σε μειονεκτική θέση ή σε κίνδυνο επειδή έχουν στερηθεί τη γονική κηδεμονία, καθώς και των γλωσσικών μειονοτήτων, των προσφύγων, των Ρομά και όλων των άλλων εθνοτικών μειονοτήτων στο έδαφος της ΕΕ, χωρίς να λησμονούμε τα άτομα που βρίσκονται σε μεγάλη απόγνωση: τους αστέγους και τα θύματα εξαρτήσεων (αλκοολισμός, εθισμός στα ναρκωτικά)·

2. θεωρεί ότι όσοι, λόγω ασθενείας, μεγάλης ηλικίας ή αναπηρίας, ή ακόμη επειδή δεν έχουν την κατάλληλη εργασία, δεν μπορούν να κερδίσουν τα προς το ζην, θα πρέπει να λαμβάνουν αξιοπρεπές εισόδημα μέσω κοινωνικής ασφάλισης, λαμβάνοντας υπόψη περισσότερο απ' όσο μέχρι σήμερα τα επίπεδα διαβίωσης· θεωρεί ότι το επίπεδο των παροχών πρέπει να είναι τέτοιο ώστε να αποτρέπει τη φτώχεια όταν οι κοινωνικοί κίνδυνοι καθίστανται έκδηλοι· πιστεύει ότι η βοήθεια που παρέχεται σε περιπτώσεις δυσχερειών πρέπει να εξαλείφει τις αιτίες της φτώχειας και να αποτρέπει τη μακροχρόνια εξάρτηση από την κοινωνική πρόνοια·

3. καλεί όλα τα νέα κράτη μέλη να αποδώσουν μεγαλύτερη προσοχή στη νομοθεσία που αφορά τις κοινωνικές υπηρεσίες, με ιδιαίτερη έμφαση στην παρέμβαση, και να ενθαρρύνουν την ενσωμάτωση ομάδων στην κοινωνική οικονομία, η ανάπτυξη της οποίας πρέπει να στηριχθεί μέσω της αξιοποίησης του Ευρωπαϊκού Κοινωνικού Ταμείου και άλλων διαρθρωτικών ταμείων προς τον συγκεκριμένο σκοπό·

4. προτρέπει τις κυβερνήσεις των κρατών μελών, κατά τη χάραξη της πολιτικής τους, να αντιμετωπίσουν την έλλειψη κοινωνικής ενσωμάτωσης ως κοινωνικό πρόβλημα που εμπίπτει στη Στρατηγική της Λισαβόνας·

5. ζητεί από τα νέα κράτη μέλη να επεκτείνουν τα εκπαιδευτικά μέτρα, να αντιμετωπίσουν τον αναλφαβητισμό (συμπεριλαμβανομένων, εξίσου, του λειτουργικού αναλφαβητισμού και του πραγματικού αναλφαβητισμού), με ιδιαίτερη έμφαση στις ανάγκες όλων των μειονοτήτων, ιδιαιτέρως δε, σε ορισμένες χώρες, των Ρομά, και να εξαλείψουν τον φυλετικό διαχωρισμό στην εκπαίδευση, και ιδίως να λάβουν υπόψη τις εκπαιδευτικές ανάγκες στις αγροτικές περιοχές·

6. επισημαίνει την ανάγκη να υπάρξει αποτελεσματικότερη μέριμνα απ' ό,τι μέχρι σήμερα για σύστημα εκπαίδευσης υψηλής ποιότητας, προσιτού σε όλους και επί ίσοις όροις, δεδομένων των συνθηκών ταχέως μεταβαλλόμενης αγοράς εργασίας· θεωρεί ότι η δια βίου μάθηση πρέπει να είναι προσιτή σε όλους, ανεξαρτήτως της προηγούμενης μορφωτικής τους πορείας, της κοινωνικής τους θέσης ή της οικονομικής τους κατάστασης·

7. ζητεί από τα νέα κράτη μέλη να αυξήσουν το φάσμα των παρεχομένων υπηρεσιών στις οικογένειες, προκειμένου να βελτιωθεί η κατάσταση των τροφοδοτών οικογενειών που έχουν παιδιά ή των ηλικιωμένων μελών οικογενειών, τα οποία χρήζουν περίθαλψης·

8. καλεί τα νέα κράτη μέλη να αναπτύξουν ενεργούς μεθόδους πολιτικής για να διασφαλίσουν την ενσωμάτωση των μεταναστών που αντιμετωπίζουν ιδιαίτερες δυσκολίες ή τον κίνδυνο της φτώχειας·

9. ζητεί από τα κράτη μέλη να κινητοποιήσουν τις οργανώσεις πολιτών, καθώς και τις επαγγελματικές και κοινωνικές οργανώσεις, ιδίως τις μη κυβερνητικές οργανώσεις, τις ομολογιακές ή μη ομολογιακές ενώσεις, τα συνδικάτα και τις εργοδοτικές οργανώσεις, προκειμένου να συμμετάσχουν ενεργά στον αγώνα κατά της φτώχειας, χωρίς ωστόσο να υποκαθιστούν τις προσπάθειες που καταβάλλουν οι δημόσιες αρχές των κρατών μελών· καλούνται τα κράτη μέλη να δημιουργήσουν νομικές και χρηματοδοτικές συνθήκες που να ευνοούν τη δέσμευση των οργανώσεων αυτών στον αγώνα κατά της φτώχειας και του κοινωνικού αποκλεισμού·

10. καλεί τις κυβερνήσεις, κατά τη χάραξη της πολιτικής τους, να αποδώσουν μεγαλύτερη προσοχή στην εξάλειψη της παιδικής φτώχειας·

11. προτρέπει την Επιτροπή να ολοκληρώσει την εναρμόνιση των στατιστικών στοιχείων για τη φτώχεια καθώς και των κριτηρίων που την ορίζουν το συντομότερο δυνατόν, ούτως ώστε η επικράτηση του κοινωνικού αποκλεισμού να μπορεί να συγκριθεί σε ολόκληρο το έδαφος της ΕΕ των 25 στην ίδια βάση, όπως αξιολογείτο στην ΕΕ των 15, λαμβανομένων υπόψη των ιδιαιτεροτήτων καθενός από τα κράτη μέλη·

12. εκφράζει τη λύπη του για το γεγονός ότι τα στατιστικά δεδομένα από τα νέα κράτη μέλη είναι σπάνια, και ζητεί συνεπώς από τα νέα κράτη μέλη να συλλέγουν και δημοσιεύουν τακτικά ενημερωμένα και συγκρίσιμα στοιχεία, με ανάλυση ανά φύλο, προκειμένου να παρακολουθείται η πρόοδος στα νέα κράτη μέλη όσον αφορά την κοινωνική ένταξη· πιστεύει ότι πρέπει να πραγματοποιηθεί αμοιβαία ανταλλαγή εμπειριών και καλών πρακτικών και ότι απαιτείται εντονότερη διασύνδεση μεταξύ κρατών μελών που αντιμετωπίζουν παρόμοιες σε μεγάλο βαθμό προκλήσεις·

13. ζητεί από Συμβούλιο, και ιδίως τις κυβερνήσεις των νέων κρατών μελών, να εξετάσουν τους κινδύνους που μπορεί να ανακύψουν από το αυξανόμενο χρέος των τοπικών αρχών στα νέα κράτη μέλη, το οποίο μπορεί να υπονομεύσει την ικανότητά τους να εκτελούν τα καθήκοντά τους, προκαλώντας έτσι εδαφικούς διαχωρισμούς εντός της Ευρωπαϊκής Ένωσης, καθώς και να καταρτίσουν μακρόπνοη στρατηγική, που θα επιτρέπει την αισθητή βελτίωση αυτής της κατάστασης·

14. καλεί το Συμβούλιο, και ιδίως τις κυβερνήσεις των νέων κρατών μελών, να εξετάσουν την κατάρτιση μακροπρόθεσμης στρατηγικής η οποία θα επιτρέψει την αισθητή βελτίωση της οικονομικής κατάστασης των τοπικών αρχών·

15. καλεί το Συμβούλιο, και ιδίως τις κυβερνήσεις των νέων κρατών μελών, να εξετάσουν τη μεγαλύτερη σε σχέση με σήμερα συμβολή τους στη χρηματοδότηση των αρχών τοπικής αυτοδιοίκησης, ώστε να ασκούν τα καθήκοντά τους σε θέματα κοινωνικής ενσωμάτωσης·

16. καλεί την Επιτροπή να προωθήσει μηχανισμούς αλληλεπίδρασης με τα κράτη μέλη, ώστε να εκπονηθούν κείμενα που να διασφαλίζουν πραγματική πρόσβαση στο δίκαιο για τις ευάλωτες ομάδες και τις μειονότητες (δικαστική αρωγή, κέντρα ενημέρωσης και δωρεάν παροχή συμβουλών, κ.λπ.) και να ενθαρρυνθούν τα κράτη μέλη να αναπτύξουν κοινές και εναρμονισμένες στρατηγικές για την κοινωνική ενσωμάτωση σε τοπικό επίπεδο·

17. ζητεί από τα νέα κράτη μέλη να καταβάλουν μεγαλύτερες προσπάθειες για την επίλυση του προβλήματος της στέγασης, διευρύνοντας την προσφορά πιο προσιτής στέγης, ιδίως δε στηρίζοντας τα κατασκευαστικά έργα των τοπικών αρχών, προκειμένου να βοηθηθούν με τον αποτελεσματικότερο τρόπο οι πλέον ευάλωτες ομάδες·

18. καλεί τα νέα κράτη μέλη να συμπεριλάβουν στις πολιτικές τους για την κοινωνική ένταξη το θέμα των αστέγων, θεωρώντας το ως ακραία μορφή κοινωνικού αποκλεισμού, δεδομένου ότι πλήττει χιλιάδες άτομα, και ιδιαίτερα γυναίκες, σε κάθε χώρα·

19. ζητεί κυβερνητικές παραχωρήσεις, ώστε να γίνουν πιο προσιτά τα στεγαστικά δάνεια για ομάδες στόχους που βρίσκονται σε ασθενή κοινωνική θέση·

20. καλεί τα νέα κράτη μέλη να διαθέσουν επαρκείς πιστώσεις προκειμένου να διασφαλιστεί η πρόσβαση σε ποιοτικά συστήματα διά βίου εκπαίδευσης για όλους, ώστε να μπορεί καθένας να αναβαθμίσει το επίπεδο των προσόντων του· ταυτόχρονα δεν πρέπει να ξεχνάμε την εφαρμογή ειδικών μέτρων που διευκολύνουν την ενσωμάτωση στη διαδικασία απασχόλησης όσων κατ' εξοχήν βρίσκονται σε κίνδυνο·

21. ζητεί από τα νέα κράτη μέλη να προωθήσουν πιο αποτελεσματικά από ό,τι σήμερα την κοινωνική ενσωμάτωση των μειονοτήτων και βελτιώσεις στις συνθήκες εκπαίδευσης των Ρομά, καταρτίζοντας ένα συμπληρωματικό σύστημα υποστήριξης για τα άπορα παιδιά, σε συνδυασμό με κατάλληλα προγράμματα κοινωνικής ενσωμάτωσης·

22. ζητεί από τα νέα κράτη μέλη να προωθήσουν αποτελεσματικότερα από ό,τι σήμερα την κοινωνική ενσωμάτωση των ατόμων με αναπηρίες και να εκπονήσουν κατάλληλα προγράμματα εκπαίδευσης, επαγγελματικής κατάρτισης και προώθησης της απασχόλησης·

23. ζητεί από τα νέα κράτη μέλη να αναθεωρήσουν τις οικονομικές τους πολιτικές υπό το φως των συμπερασμάτων τα οποία εξήγαγε η Ευρωπαϊκή Ένωση κατά την ενδιάμεση εξέταση της στρατηγικής της Λισσαβόνας· ζητεί να πραγματοποιηθεί αυτή η αναθεώρηση με στόχο να ενισχυθεί η δημιουργία βιώσιμων και ποιοτικών θέσεων απασχόλησης· ζητεί να ληφθούν μέτρα που να διευκολύνουν την ελευθερία της επιχειρηματικότητας, χωρίς να καταλήξουν σε οποιαδήποτε μορφή ενδοκοινοτικού ντάμπινγκ·

24. επισημαίνει ότι, για να γίνει πολύ πιο αποτελεσματική χρήση απ' ό,τι μέχρι σήμερα του εργατικού δυναμικού βάσει των στόχων που περιλαμβάνονται στη Στρατηγική της Λισσαβόνας, είναι αναγκαίο να ληφθούν μέτρα στα νέα κράτη μέλη, προκειμένου να εξαλειφθούν οι μισθολογικές διαφορές μεταξύ ανδρών και γυναικών που έχουν το ίδιο μορφωτικό επίπεδο και εργάζονται σε ισότιμες θέσεις εργασίας·

25. προτρέπει την Επιτροπή να αναθεωρεί τακτικά το σύνολο των νομικών διατάξεων για την καταπολέμηση των διακρίσεων βάσει του άρθρου 13 της Συνθήκης ΕΚ και να εφαρμόσει κατάλληλες διαδικασίες σε βάρος όλων των κρατών μελών τα οποία δεν μεταφέρουν στο εθνικό δίκαιο ή δεν εφαρμόζουν τις σχετικές οδηγίες με τον τρόπο που απαιτείται ή εντός του απαιτούμενου χρονικού ορίου·

26. ζητεί από τις κυβερνήσεις των νέων κρατών μελών να προετοιμαστούν κατάλληλα, ώστε η εισαγωγή του ευρώ να μη βυθίσει μεγάλες κοινωνικές ομάδες στη φτώχεια, ιδίως όσους ζουν από χαμηλές συντάξεις ή από κοινωνικά επιδόματα, γυναίκες στη μεγάλη τους πλειοψηφία·

27. καλεί την Επιτροπή να αναπροσανατολίσει τα μέτρα τα οποία προβλέπει στο προαναφερθέν έγγραφο εργασίας των υπηρεσιών της προς οριζόντια συνθετική ανάλυση, επικεντρώνοντάς την περισσότερο στις παραβιάσεις των πολιτικών ελευθεριών, στην πρόσβαση στις θεμελιώδεις ελευθερίες και στην καταπολέμηση κάθε μορφής διακρίσεων, και να προτείνει τους κατάλληλους μηχανισμούς ελέγχου που να διευκολύνουν το έργο της προετοιμασίας των κυρώσεων που ενδέχεται να χρειαστούν·

28. καλεί την Επιτροπή να μελετήσει και να δημιουργήσει κοινό σύστημα προτεραιοτήτων ή περιορισμών, το οποίο να χρησιμεύσει ως κοινή βάση όσον αφορά την πρόσβαση στο δίκαιο και την ενοποίηση της προσέγγισης του δικαίου επί του θέματος, εντός της Ένωσης·

29. ζητεί από την Επιτροπή και από τα νέα κράτη μέλη να χορηγήσουν από κοινού μεγαλύτερα κονδύλια στα νέα κράτη μέλη για να χρηματοδοτήσουν την κατάρτιση εθνικών σχεδίων δράσης και να υποστηρίξουν την επίτευξη των στόχων του εκτάκτου Ευρωπαϊκού Συμβουλίου για την Απασχόληση (Διάσκεψη Κορυφής του Λουξεμβούργου για την Απασχόληση) του Νοεμβρίου 1997 και ζητεί από την Επιτροπή να ενθαρρύνει τις ανταλλαγές καλών πρακτικών μεταξύ των νέων και των παλαιών κρατών μελών·

30. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και στα κοινοβούλια των κρατών μελών, καθώς και στις αντιπροσωπείες της τοπικής αυτοδιοίκησης των κρατών μελών· καλεί επίσης τα κράτη μέλη να διαβιβάσουν το παρόν ψήφισμα προς ενημέρωση στους εκπροσώπους κάθε εθνοτικής μειονότητας που αναγνωρίζεται ως εθνοτική μειονότητα στην επικράτειά τους.

[1] ΕΕ C 310 της 16.12.2004.

[2] Απόφαση 2003/578/ΕΚ του Συμβουλίου, της 22ας Ιουλίου 2003, σχετικά με τις κατευθυντήριες γραμμές για τις πολιτικές των κρατών μελών για την απασχόληση (ΕΕ L 197 της 5.8.2003, σ. 13).

--------------------------------------------------